Beret

Beret er en rund, flat og bløt filtlue som i dag oftest benyttes av militært personell. Forløperen til hodeplagget er baretten, som var særlig populær i den europeiske klesmoten på 1400- og 1500-tallet og ble benyttet av både kvinner og menn. Baretten ble siden beholdt i flere nasjonaldrakter og som arbeidsplagg, blant annet i Italia, Spania og Frankrike. Den ble igjen tatt i bruk som uformell fritidslue i et større område fra 1930-tallet, i Norge blant annet av studenter og intellektuelle og under navn som baskerlue og særlig alpelue. Som uniformsplagg mistet alpelua den vesle «stilken» midt oppå og fikk i Norge etter andre verdenskrig det amerikanske navnet beret.


== Militær bruk ==

Bereten ble innført omkring første verdenskrig for stridsvognmannskaper som trengte et komfortabelt hodeplagg som ikke var i veien som en hjelm, en kaps, kepi eller andre skyggeluer med utstikkende skygger. Siden de første stridsvognene bare var en boks med motoren i midten, og kanonene på siden, satt mannskapet i samme rom som ammunisjonen og selve motoren. Dette gjorde stridsvognen til et svært sotete miljø, og av denne grunn ble kavaleriets bereter svarte slik at sotet ikke skulle vises. Det er fortsatt vanlig farge for bereter for kavaleri- og panseravdelinger i mange land.

Bereter blir brukt som uniformert hodeplagg i svært mange lands forsvar, både i Vesten og land som Russland og Pakistan. Militære bereter har ofte farge som viser hvor i den militære våpengrenen personen tjenestegjør.


=== Norge ===


==== Hæren ====
Til beret brukes forsølvet luemerke med kongens monogram i eikekrans. Merket skal festes slik at dets midtlinje står vinkelrett på beretens svettereim. Underkanten av merket skal være 20 mm over svettereima. Pullen på bereten skal dras over mot høyre. Under merket skal det være en «flash» - en sirkelformet bakplate der fargene skal vise til troppe- eller våpenart, bransje eller øvrig tilhørighet.

Kornblå – Brukes av Brigade Nord, med unntak av de andre som er nevnt under.
Sort – Brukes av kavalerister (avdelingsberet i Panserbataljonen, Kampeskadronen, Etterretningsbataljonen og Utryknings-Eskadronen).
Sandfarget – 2. bataljon
Umbragrønn («Finnmarksberet») – Avdelinger i Finnmark (Porsanger bataljon, Garnisonen i Sør-Varanger og Grensekommissariatet)
Smaragdgrønn – Telemark bataljon
Vinrød – Forsvarets Spesialkommando og SOF-stillinger i andre avdelinger
Høyrød – Militærpoliti. Brukes av MP i hele Forsvaret.
Fjellgrå («Hærberet») – Øvrig personell i Hæren og hærpersonell utenfor Hæren. Erstattet den olivengrønne bereten, ifm. innfasingen av nye tjenesteuniformer.Bakplaten er i følgende farger: rød med gul ring (generalitet), svart med hvit ring (befal ved Krigsskolen), hvit (kadetter), mellomgrønn (FSK/HJK), rød (infanteri), gul/grønn (kavaleri), gul/rød (artilleri), rød/blå (våpenteknisk), blå (ingeniør), hvit/blå (samband), rød/svart (militærpoliti), gul/blå (transport), gul (intendantur), hvit/rød (sanitet), svart med rød ring (øvrig personell, generell hærflash).


==== Heimevernet ====
Mørkegrå («ulvegrå») – Denne erstattet i 2017 den tidligere lysegrå bereten Heimevernet har brukt de siste årene. Grønn og sort bakplate brukes bak luemerket av personell i styrkestrukturen, øvrig personell (vernepliktige) benytter bakplate fra den våpengren en ble utdannet ved.


==== Norges Lotteforbund ====
Lavendel, med bakplate i lavendel og grå.


==== Luftforsvaret ====
Mørkeblå – Baseforsvar
Lys blågrå – Luftvernartilleriet


==== Sjøforsvaret ====
Marineblå – hele Sjøforsvaret.
Marineblå med grønn bakplate – Marinejegerkommandoen
Marineblå med blå bakplate – Minedykkerkommandoen
Marineblå med rød bakplate – Kystjegerkommandoen


==== Sivilforsvaret ====
Lyseblå med sivilforsvarsmerke (kronet løve bærende et skjold omgitt av eikekrans). I gjeldende uniformsreglement kan kun ansatte bære beret. Merket er sølvfarget opp til og med sivilforsvarsinspektør, gullfarget fra distriktssjef og oppover.


=== Canada ===
Vinrød – fallskjermkvalifisert personell i fallskjermavdelinger
Sort – panseravdelinger og marineavdelinger
Rød – militærpoliti
Grønn – andre hæravdelinger (unntatt avdelinger som ikke bruker beret)
Blå – flyvåpenavdelinger
Oransje – redningsmenn


=== Frankrike ===
Sort – jegere
Grønn – marinejegere, fallskjermjegere i Fremmedlegionen
Mørkeblå – flyjegere


=== Italia ===
Vinrød – fallskjermjegere
Blå – hærens flykorps
Sort – andre hæravdelinger
Grønn – marinejegere
Gråblå – flyvåpenvakter


== Se også ==
Barett
Alpelue
Baskerlue


== Referanser ==


== Eksterne lenker ==
(en) Berets – kategori av bilder, video eller lyd på Commons 
(en) Beret – galleri av bilder, video eller lyd på Commons